《夜合花 为丁子硁催妆》
清代·陈维崧

人柳腰眠，圣檀额注，犊车催下屏风。胜常道罢，腮边春晕微红。

呼燕燕，唤虫虫。桂堂西、小著轻容。问伊姓氏，父名郑季，母号樊通。

莺声夜半玲珑。多少帐前细咳，尔汝欢浓。今宵夜冷，劝郎文籍休攻。

兰缸细，鸭垆浓。卸花簪、早傍薰笼。羡他大妇，偏怜敬礼，代掩珠栊。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。